《陈晞颜获玉兔甚奇邀予赋诗》
宋代·曾协

一气散万有，飞潜异形姿。
乌鹄自昔然，羽翼不可移。
颖也衣褐徒，斓斑乃其宜。
今兹独何事，皓皓涅不淄。
毳毛玉雪如，整整机上丝。
无乃真得仙，传载非诡辞。
骑蟾入广寒，成此一段奇。
长生侣素娥，不受尘土羁。
祗应得得来，隐见必其时。
往牒纪创见，奕奕登瑞旗。
退之号崛强，雄夸见文词。
君侯过人行，精神动皇祗。
屡供平反笑，长咏南陔诗。
异物自来驯，不起山林思。
霜月照庭户，晴云点阶墀。
致此非好玩，於焉卜期颐。
上堂问起居，秀色增两眉。

作者简介：曾协（？－1173）字同季，号云庄。南丰（今属江西省）人。南宋诗人。著名宋朝官吏。曾肇之孙。曾巩之侄孙。宋绍兴年间，举进士不第，以荫授长兴、迁嵊县丞，继为镇江、临安通判。孝宗乾道七年（1171）知吉州，改抚州（《宋会要辑稿》职官六一之五四、 五五），终知永州（今湖南零陵）。乾道九年（1173）卒。善诗文。世称“南丰七曾”（曾巩、曾肇、曾布、曾纡、曾纮、曾协、曾敦）。